Source: http://www.najpravo.sk/judikatura/obcianske-procesne-pravo/ucastnici-konania/sposobilost-byt-ucastnikom/strata-procesnej-subjektivity-strany-po-pravoplatnom-skonceni-konania-ak-nasleduje-konanie-o-mimoriadnom-opravnom-prostriedku.html
Timestamp: 2020-07-03 19:21:26+00:00
Document Index: 3906128

Matched Legal Cases: ['§ 66', 'súd ', 'súd ', 'súd ', 'súd ', 'súd ', 'súd ', '§ 61', '§ 63', 'súd ', '§ 63', 'súd ', 'Súd ', '§ 66', 'súd ', '§ 63', 'súd ', '§ 7', '§ 61', '§ 63', '§ 66', 'súd ', '§ 63', 'súd ', '§ 63', '§ 66', '§ 66', '§ 63', 'súd ']

Strata procesnej subjektivity strany po právoplatnom skončení konania ak nasleduje konanie o mimoriadnom opravnom prostriedku | Spôsobilosť byť účastníkom | Najprávo.sk - najlepší právny poradca
Strata procesnej subjektivity strany po právoplatnom skončení konania ak nasleduje konanie o mimoriadnom opravnom prostriedku
8.6. 2020, 19:43 | najpravo.sk
Ustanovenie § 66 CSP je aplikovateľné aj na prípady, keď k strate procesnej subjektivity strany došlo už po právoplatnom skončení konania, avšak za predpokladu, že nasleduje konanie o mimoriadnom opravnom prostriedku
(uznesenie Najvyššieho súdu SR z 3. júna 2020, sp. zn. 1Obdo/52/2019, zdroj: nsud.sk; tvorba právnej vety: najprávo.sk)
1 Žalobou podanou na Okresnom súde Košice I dňa 21. júna 2013 sa žalobkyňa domáhala voči žalovaným v 1. a 2. rade (ďalej aj „žalovaní“) vydania rozsudku, ktorým by súd určil, že Dohoda o odovzdaní práv a povinností zo dňa 3.09.2012, uzatvorená medzi žalovaným v 1. rade ako prevádzajúcim a žalovaným v 2. rade ako nadobúdateľom, je neplatná, a tiež, že TERCIUM s.r.o., so sídlom Masarykova 4, 040 01 Košice, IČO: 36 211 168 je zriaďovateľom Súkromnej strednej odbornej školy ekonomickej Tercium, so sídlom Lermontovova 1, 040 01 Košice, IČO: 35 547 031. Svoju vecnú legitimáciu na podanie žaloby odvodzovala z toho, že je spoločníčkou a konateľkou žalovaného v 1. rade (obchodnej spoločnosti TERCIUM s.r.o.), pričom veľkosť jej obchodného podielu zodpovedá peňažnému vkladu vo výške 3.319,39 eur v pomere k výške základného imania spoločnosti 6.638,78 eur, t. j. predstavuje 50 %. Okresný súd Košice I (ďalej aj „súd prvej inštancie“) rozsudkom č. k. 31Cb/87/2013-310 z 19. februára 2018 vyhovel žalobe v časti o určenie neplatnosti Dohody o odovzdaní práv a povinností zo dňa 3.09.2012. V časti o určenie, že TERCIUM s.r.o. je zriaďovateľom Súkromnej strednej odbornej školy ekonomickej Tercium, konanie zastavil s poukazom na to, že žalobkyňa na pojednávaní dňa 19. februára 2018 vzala žalobu v tejto časti späť a žalovaní so späťvzatím žaloby súhlasili. O trovách konania rozhodol tak, že žiadna zo strán nemá právo na náhradu trov konania. Rozsudok súdu prvej inštancie napadli odvolaním žalobkyňa aj žalovaní v 1. a 2. rade. Krajský súd v Košiciach (ďalej aj „odvolací súd“) rozsudkom č. k. 2Cob/111/2018-390 z 31. decembra 2018 potvrdil rozsudok súdu prvej inštancie v jeho prvom výroku o určení neplatnosti Dohody o odovzdaní práv a povinností zo dňa 3.09.2012 a zmenil vo výroku o trovách konania na súde prvej inštancie tak, že v konaní o určenie neplatnosti Dohody o odovzdaní práv a povinností zo dňa 3.09.2012 má nárok na náhradu trov konania v rozsahu 100 % žalobkyňa a v konaní o určenie zriaďovateľstva, ktoré konanie súd prvej inštancie zastavil, majú nárok na náhradu trov konania v rozsahu 100 % žalovaní. Náhradu trov odvolacieho konania stranám sporu nepriznal. Rozsudok odvolacieho súdu nadobudol právoplatnosť dňa 12. februára 2019. Proti rozsudku odvolacieho súdu podali dovolanie žalovaní v 1. a 2. rade spoločným podaním, ktoré bolo dňa 2. apríla 2019 odoslané do elektronickej schránky súdu prvej inštancie.
2 Z podania advokátskej kancelárie BOHUNICKÝ & Co. s.r.o., ktorá v doterajšom priebehu konania zastupovala žalobkyňu, dovolací súd zistil, že žalobkyňa I. S. dňa XX. Y. XXXX zomrela. Následným šetrením bolo zistené, že dedičské konanie sa viedlo na notárskom úrade JUDr. Ing. Andrey Kašperovej, so sídlom v Košiciach, Kováčska 48 a skončilo sa vydaním uznesenia o dedičstve zo dňa 25. júna 2019, sp. zn. 14D/137/2019, Dnot/48/2019, ktoré nadobudlo právoplatnosť 25. júna 2019. Z jeho obsahu vyplýva, že celé dedičstvo (špecifikované v súpise aktív a pasív v bode II. uznesenia o dedičstve) nadobudol jediný dedič K.. R. S., narodený XX. L. XXXX, s trvalým pobytom v V., F. XX - manžel poručiteľky. V predmetnom súpise sa medzi aktívami dedičstva uvádza tiež obchodný podiel v spoločnosti TERCIUM, s.r.o., so sídlom 040 01 Košice, Masarykova 4, IČO: 36 211 168, zapísanej v Obchodnom registri Okresného súdu Košice I, v odd. Sro, vl. č. 12947/V, zodpovedajúci splatenému základnému imaniu v hodnote 3.319,39 eur.
3 Podľa § 61 zákona č. 160/2015 Z.z. Civilného sporového poriadku v znení neskorších predpisov (ďalej len „CSP“), procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva.
4 Podľa § 63 ods. 1 CSP, ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť, alebo či v ňom môže pokračovať.
5 Podľa § 63 ods. 2 CSP, v konaní súd pokračuje najmä vtedy, ak ide o majetkový spor. Súd rozhodne, že v konaní pokračuje s dedičmi strany, prípadne s tými, na ktorých podľa výsledku dedičského konania prešlo právo alebo povinnosť, o ktorú v konaní ide, a to len čo sa skončí konanie o dedičstve.
6 Podľa § 66 CSP, ak strata procesnej subjektivity nastane až po vyhlásení rozhodnutia, ktorým sa konanie končí, postupuje súd podľa § 63 a 64; vyhláseným rozhodnutím zostáva súd viazaný.
7 Smrť žalobkyne je objektívna právna skutočnosť, spôsobujúca zánik jej spôsobilosti mať práva a povinnosti (§ 7 ods. 2 Občianskeho zákonníka), a tým aj stratu procesnej subjektivity (§ 61 CSP). V posudzovanom prípade žalobkyňa zomrela po právoplatnosti rozsudku Krajského súdu v Košiciach č. k. 2Cob/111/2018-390 z 31. decembra 2018, ktorým sa konanie vo veci samej skončilo, avšak ešte predtým, ako sa podaním dovolania (2. apríla 2019) začalo dovolacie konanie. Postup podľa § 63 CSP je tak možný iba v spojení s § 66 CSP, podľa ktorého ak strata procesnej subjektivity nastane až po vyhlásení rozhodnutia, ktorým sa konanie končí, postupuje súd podľa § 63 a 64; vyhláseným rozhodnutím zostáva súd viazaný. Postupom podľa § 63 CSP sa rozumie vydanie uznesenia o pokračovaní v konaní s právnym nástupcom strany, ktorá stratila procesnú subjektivitu, ak povaha sporu právne nástupníctvo umožňuje. Podľa názoru dovolacieho súdu, je ustanovenie § 66 CSP aplikovateľné aj na prípady, keď k strate procesnej subjektivity strany došlo už po právoplatnom skončení konania, avšak za predpokladu, že nasleduje konanie o mimoriadnom opravnom prostriedku - v danom prípade o dovolaní.
8 V prejednávanej veci ide o majetkový spor, preto podľa § 66 CSP v spojení s § 63 ods. 2 CSP je potrebné v dovolacom konaní na strane žalobcu pokračovať s dedičom pôvodnej žalobkyne.
9 Z vyššie uvedených dôvodov Najvyšší súd Slovenskej republiky rozhodol tak, že v konaní o dovolaní žalovaných proti rozsudku Krajského súdu v Košiciach č. k. 2Cob/111/2018-390 z 31. decembra 2018 bude na strane žalobcu pokračovať s K.. R. S., narodeným XX. L. XXXX, bytom F. XX, XXX XX V..
10 Rozhodnutie prijal senát Najvyššieho súdu Slovenskej republiky hlasovaním pomerom hlasov 3 : 0.
exekúcia ochrana osobnosti bezpodielové spoluvlastníctvo manželov rekodifikácia úroky z omeškania náhrada trov konania judikatúra dokazovanie náhrada škody súdne poplatky spotrebiteľ premlčanie odvolanie trovy konania podielové spoluvlastníctvo verejné obstarávanie dovolanie dedenie oslobodenie od súdnych poplatkov mediácia